Den konservative leder Søren Pape Poulsen er »fløjtende ligeglad« med, hvor mennesker kommer fra, og hvilken tro de har, når de kommer til Danmark. Bare de er dygtige.

»Det vigtigske er, at virksomhederne kan få den arbejdskraft de her brug for,« sagde han til Berlingske tirsdag.

Udtalelserne står i skærende kontrast til den mangeårige partner Venstres udlændingeudspil, som neop vil sortere i arbejdskraften alt efter, om den kommer fra lande, der ligner os eller ej. Men nu møder Pape Poulsens kurs modstand internt hos de Konservative. Partiets leder på Københavns Rådhus, Rasmus Jarlov, skriver i en update på Facebook.

»Det er et godt kriterium at udelukke folk, der ikke kan få arbejde. Men det er slet ikke nok. Det skal også suppleres med at kigge på indvandrernes kulturelle baggrund. Nordmænd og somaliere, der tjener det samme, vil i gennemsnit ikke fungere lige godt i Danmark. Så naturligvis kan vi tage imod flere nordmænd end somaliere.«

Pape Poulsens udtalelser faldt samme dag, som Dansk Industri (DI) holdt sit store årlige topmøde. DI mener i lighed med Pape, at man ikke skal skelne mellem de lande, arbejdskraften kommer fra uden for EU, for der bliver brug for mange og kampen om at tiltrække de bedste er hård. Derfor blev Papes melding opfatttet som en stor tilnærmelse til den magtfulde erhvervsorganisation. Rasmus Jarlov er dog knap så begejstret over erhvervslivets indflydelse:

»Samfundets sammenhængskraft er vigtigere end erhvervslivets behov. Jeg håber, disse hensyn kommer med i den konservative udlændingepolitik, som er ved at blive udarbejdet. Konservatisme er at være optaget af at sikre stabilitet og en rolig samfundsudvikling, hvor vi bevarer vores identitet,« skriver Jarlov.

Den konservative lektor og debattør Søren Hviid Pedersen, som er kendt for dine nationale holdninger, skriver i en blog på b.dk:

»Skuffelsen er...stor, når man nu kan læse, at De Konservative nu har splittet blå blok med et helt igennem uigennemtænkt udlændingeudspil. Man vil fra de konservative nu fremstå som Dansk Industris (DI) forlængede arm og vil nu åbne op for indvandring, så længe man har en lønkontrakt.«

Rasmus Jarlov ønsker ikke at uddybe sine ord på Facebook.